**Hefei** (kiin. 合肥市, pinyin: Héféi Shì) on Anhuin maakunnan pääkaupunki Kiinassa. Kaupunki on maakunnan politiikan, talouden ja kulttuurin keskus. Prefektuuritason kaupungin pinta-ala on 11 445,1 neliökilometriä ja väkiluku oli 7,869 miljoonaa vuoden 2016 arvioiden mukaan, kun vuoden 2010 väestönlaskennassa asukkaita oli 7,457 miljoonaa.

Maantiede
---------

Hefei sijaitsee Chao-järven vieressä Anhuin maakunnassa Kiinan itäosissa. Kaupunki sijaitsee maakunnan keskiosissa, 89 kilometriä Huainanista etelään ja Wuhusta 118 kilometriä luoteeseen. Dabievuoret sijaitsevat kaupungista lounaaseen.

### Ilmasto

Hefeissa on Köppenin ilmastoluokituksen mukaan subtrooppinen kostea ilmasto. Vuodenaikojen erot ovat selkeät, kesällä on lämmintä ja sateista, kun taas syksyllä on aurinkoista ja viileää. Vuoden keskilämpötila on noin 16 °C ja keskimääräinen sademäärä 950 millimetriä. Heinäkuu on lämpimin kuukausi. Silloin vuorokauden keskilämpötila on noin 28 °C. Viilein kuukausi on tammikuu, jolloin keskilämpötila on noin 3 °C. Sateisin kuukausi on heinäkuu, jolloin sataa keskimäärin noin 140 millimetriä. Joulukuu puolestaan on kuivin kuukausi. Silloin keskimääräinen sadanta on 29 millimetriä.

Historia
--------

Ennen ajanlaskun alkua Hefei oli osa Chun valtiota. Kaupunki sai nykyisen nimensä Han-dynastian aikana 100-luvulla eaa. Kaupunki vaihtoi omistajaa useaan kertaan 300–500-luvuilla, ja sen nimi sekä hallintoasema vaihtuivat niin ikään. 500-luvun lopulta 1400-luvulle asti kaupunki oli Lun prefektuurin hallinnon istuntopaikkana. Hefei tunnettiin nimellä Fuzhou vuoteen 1912 asti. Ennen ensimmäistä maailmansotaa kaupunki oli lähinnä maanviljelyn ja käsityön keskus. Vuonna 1952 kaupungista tuli Anhuin maakunnan pääkaupunki.

Hallinnollinen jako
-------------------

Piirikuntatasolla kaupunki jakautuu neljään kaupunkipiiriin, neljään piirikuntaan ja yhteen piirikuntatason kaupunkiin.

|  |  |
| --- | --- |
| Kaupunkipiirit (4)* Baohe (包河区)
* Luyang (庐阳区)
* Shushan (蜀山区)
* Yaohai (瑶海区)
 | Piirikunnat (4)* Changfeng (长丰县)
* Feidong (肥东县)
* Feixi (肥西县)
* Lujiang (庐江县)

Piirikuntatason kaupunki (1)* Chaohu (巢湖市)
 |

| Kartta |
| --- |
| 

**Yaohai**
**Luyang**
**Shushan**
**Baohe**
**Changfeng**
**Feidong**
**Feixi**
**Lujiang**
**Chaohu(kaupunki)**
 |

Talous
------

Hefeissa on monipuolista teollisuutta. Kaupungin tehtaat tuottavat esimerkiksi lannoitteita, teollisuuskemikaaleja, laitteita, elektroniikkaa ja alumiinia. Hefei on maakuntansa talouden keskus.

### Liikenne

Valtatiet 206 ja 312 kulkevat Hefein kautta. 206 kulkee kaupungista pohjoiseen ja etelään, kun taas 312 kulkee länteen ja itään. Kaupungista on myös rautatieyhteydet viiteen eri suuntaan.
Hefei Xinqiaon kansainvälinen lentoasema palvelee kaupunkia ja sen ympäristöä. Se sijaitsee Feixin piirikunnassa, 31,8 kilometriä kaupungin keskustasta. Lentoaseman rakentaminen alkoi vuoden 2008 lopussa. Lentoasema otettiin käyttöön 30. toukokuuta 2013. Samalla vanha Hefei Luogangin kansainvälinen lentoasema otettiin pois käytöstä.

Galleria
--------

* Kaupunkinäkymää. Kaupunkinäkymää.
* Baogong ci Luyangin kaupunkipiiristä. *Baogong ci* Luyangin kaupunkipiiristä.
* Anhuin maakunnan kirjasto. Anhuin maakunnan kirjasto.
* Jianghuai-teatteri. Jianghuai-teatteri.
* Hefein rautatieasema. Hefein rautatieasema.

Lähteet
-------

1. 1 2  总体概况 (Yleiskataus Hefeistä)  27.8.2015. hefei.gov.cn.  Arkistoitu 30.4.2016. Viitattu 27.4.2016. (kiinaksi)
2. 1 2  Thomas Brinkhoff: Héféi Shì (Prefecture-level City in Ānhuī Shĕng (China)) (Prefektuurin naapurit näkee valitsemalla prefektuurin kartan Level 2 -hallintoalueet ja kohdistamalla kartan prefektuuriin hiiren klikkauksella tai maakuntakohtaisen prefektuurilistauksen avulla. Kartta näyttää naapuriprefektuurinen nimen hiirellä osoittamalla.) citypopulation.de. Viitattu 26.3.2019. (englanniksi) (saksaksi)
3. 1 2  Hefei Overview chinatravel.com.  Arkistoitu 9.7.2015. Viitattu 13.6.2015. (englanniksi)
4. ↑  Anhui Province (pohjautuu Kiinan tilastokeskuksen tietoihin) geohive.com. Viitattu 13.6.2015. (englanniksi)
5. ↑  Hefei - Population *population.city*. population.city. Viitattu 26.3.2019. (englanniksi)
6. 1 2 3  Hefei britannica.com:  Encyclopædia Britannica, Inc. Viitattu 26.3.2019. (englanniksi)
7. ↑  Map of Hefei chinamaps.org:  China Maps. Viitattu 26.3.2019. (englanniksi)
8. ↑  Climate Hefei climate-data.org:  Climate-Data.org. Viitattu 25.3.2019. (englanniksi)
9. ↑  China Anhui Map *travelchinaguide.com*. travelchinaguide.com. Viitattu 28.3.2019. (englanniksi)

Aiheesta muualla
----------------

* Kuvia tai muita tiedostoja aiheesta **Hefei** Wikimedia Commonsissa

* Hefein kaupungin virallinen verkkosivusto (Arkistoitu – Internet Archive) (englanniksi)
* TravelChinaGuide.com: Hefei Travel Guide (englanniksi)